*Atbildes vēstules projekts*

Uz 15.02.2018. Nr.142.9/9-26-12/18

Uz 05.02.2018. Nr.1-12/1

Latvijas Republikas Saeimas Sociālo

un darba lietu komisijai un Tiesībsargam

*Par informācijas sniegšanu*

 Veselības ministrija ar Ministru prezidenta 2018.gada 5.marta rezolūciju Nr. 90/TA-222, TA-315 saņēmusi Latvijas Republikas Saeimas Sociālo un darba lietu komisijas (turpmāk-komisija) 2018.gada 15.februāra vēstuli Nr.142.9/9-26-12/18, kurā komisija informē par 2018.gada 14.februāra sēdē izskatītajiem jautājumiem un pieņemtajiem lēmumiem un Tiesībsarga 2018.gada 5.februāra vēstuli Nr.1-12/1 “Ziņojums par bērnu tiesību pārkāpumiem VSIA “Bērnu psihoneiroloģiskā slimnīca “Ainaži””.

 Atsaucoties uz augstāk minēto Veselības ministrija informē, ka:

**1.** kapitālsabiedrību, kurās Veselības ministrija ir kapitāla daļu turētāja, (turpmāk – Kapitālsabiedrības) valdes locekļiem mēneša atlīdzības apmērs tiek noteikts pamatojoties uz Ministru kabineta 2015.gada 22.decembra noteikumiem Nr.791 “Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu atbilstoši kapitālsabiedrības lielumu raksturojošiem rādītājiem, valdes un padomes locekļu mēneša atlīdzības maksimālo apmēru” (turpmāk – Noteikumi Nr.791). Saskaņā ar Noteikumiem Nr.791 Kapitālsabiedrības tiek iedalītas trijās grupās – maza, vidēja un liela – un atbilstoši kapitālsabiedrības lielumam tiek noteikts valdes priekšsēdētāja un valdes locekļu mēneša atlīdzības maksimālais apmērs. Atbilstoši Centrālās statistikas pārvaldes oficiālajā statistikas paziņojumā publicētajam valstī strādājošo 2016.gada mēneša vidējās darba samaksas apmēram, Kapitālsabiedrību valdes priekšsēdētāja un valdes locekļu mēneša atlīdzības maksimālais apmērs 2017.gadā parādīts tabulā.

|  |  |  |  |  |  |
| --- | --- | --- | --- | --- | --- |
| **Kapitāl-sabiedrības lielums** | **Valdes locekļu skaits** | **Noteiktais koeficients** | **CSB mājas lapā publicētais valstī strādājošo 2016.gada mēneša vidējās darba samaksas apmērs, euro** | **Valdes priekš-sēdētāja mēneša atlīdzības maksimā-lais apmērs, euro** | **Valdes locekļa mēneša atlīdzības maksimā-lais apmērs (līdz 90%** **no valdes priekš-sēdētāja mēneša atlīdzības, euro** |
| liela | ne vairāk kā 5 | ne vairāk kā 10 | 859 | 8 590 | 7 731 |
| vidēja | ne vairāk kā 3 | ne vairāk kā 8 | 6 872 | 6 184 |
| maza | ne vairāk kā 2 | ne vairāk kā 5 | 4 295 | 3 865 |

Veselības ministrija sniedz apkopotu informāciju par kapitālsabiedrību, kurās Veselības ministrija ir valsts kapitāla daļu turētāja, valdes locekļu skaitu un izmaksājamo mēneša atlīdzību, kas tiek izmaksāta par valdes priekšsēdētāja vai valdes locekļa pienākumu izpildi:

* SIA “Austrumu klīniskā universitātes slimnīca” (liela kapitālsabiedrība) valde sastāv no valdes priekšsēdētāja un trīs valdes locekļiem. Šobrīd valdē darbojas valdes priekšsēdētājs, kuram noteikta mēneša atlīdzība 8 000 euro apmērā, un divi valdes locekļi, kuriem katram noteikta mēneša atlīdzība 4 595 euro apmērā;
* VSIA “Paula Stradiņa klīniskā universitātes slimnīca” (liela kapitālsabiedrība) valde sastāv no valdes priekšsēdētāja un trīs valdes locekļiem. Šobrīd valdē darbojas valdes priekšsēdētājs, kuram noteikta mēneša atlīdzība 4 638 euro apmērā, un divi valdes locekļi, kuriem katram noteikta mēneša atlīdzība 4 175 euro apmērā;
* VSIA “Bērnu klīniskā universitātes slimnīca” (liela kapitālsabiedrība) valde sastāv no valdes priekšsēdētāja un trīs valdes locekļiem. Šobrīd valdē darbojas valdes priekšsēdētājs, kuram noteikta mēneša atlīdzība 5 335 euro apmērā, un divi valdes locekļi, kuriem katram noteikta mēneša atlīdzība 4 800 euro apmērā;
* VSIA “Rīgas psihiatrijas un narkoloģijas centrs” (liela kapitālsabiedrība) valde sastāv no valdes priekšsēdētāja un diviem valdes locekļiem. Šobrīd valdē darbojas valdes priekšsēdētājs, kuram noteikta mēneša atlīdzība 4 025 euro apmērā, un divi valdes locekļi, kuriem katram noteikta mēneša atlīdzība 3 625 euro apmērā;
* VSIA “Traumatoloģijas un ortopēdijas slimnīca” (vidēja kapitālsabiedrība) valde sastāv no valdes priekšsēdētāja un diviem valdes locekļiem. Šobrīd valdē darbojas valdes priekšsēdētājs, kuram noteikta mēneša atlīdzība 2 940 euro apmērā, un divi valdes locekļi, kuriem katram noteikta mēneša atlīdzība 2 645 euro apmērā;
* VSIA “Nacionālais rehabilitācijas centrs “”Vaivari”” (vidēja kapitālsabiedrība) valde sastāv no valdes priekšsēdētāja un viena valdes locekļa. Šobrīd valdē darbojas valdes priekšsēdētājs, kuram noteikta mēneša atlīdzība 2 940 euro apmērā, un viens valdes loceklis, kuram noteikta mēneša atlīdzība 2 645 euro apmērā;
* VSIA “Daugavpils psihoneiroloģiskā slimnīca” (vidēja kapitālsabiedrība) valde sastāv no valdes priekšsēdētāja un viena valdes locekļa. Šobrīd valdē darbojas tikai valdes priekšsēdētājs, kuram noteikta mēneša atlīdzība 2 940 euro apmērā;
* VSIA “Piejūras slimnīca” (vidēja kapitālsabiedrība) valde sastāv no valdes priekšsēdētāja un viena valdes locekļa. Šobrīd valdē darbojas valdes priekšsēdētājs, kuram noteikta mēneša atlīdzība 2 720 euro apmērā, un viens valdes loceklis, kuram noteikta mēneša atlīdzība 2 450 euro apmērā;
* VSIA “Aknīstes psihoneiroloģiskā slimnīca” (vidēja kapitālsabiedrība) valde sastāv no valdes priekšsēdētāja un viena valdes locekļa. Šobrīd valdē darbojas valdes priekšsēdētājs, kuram noteikta mēneša atlīdzība 2 720 euro apmērā, un viens valdes loceklis, kuram noteikta mēneša atlīdzība 2 450 euro apmērā;
* VSIA “Strenču psihoneiroloģiskā slimnīca” (vidēja kapitālsabiedrība) valde sastāv no viena valdes locekļa, kuram noteikta mēneša atlīdzība 2 720 euro apmērā;
* VSIA “Slimnīca “Ģintermuiža”” (vidēja kapitālsabiedrība) valde sastāv no viena valdes locekļa, kuram noteikta mēneša atlīdzība 2 366 euro apmērā;
* VSIA “Bērnu psihoneiroloģiskā slimnīca “Ainaži”” (vidēja kapitālsabiedrība) valde sastāv no viena valdes locekļa, kuram noteikta mēneša atlīdzība 3 200 euro apmērā;
* SIA “Ludzas medicīnas centrs” (vidēja kapitālsabiedrība, kurā Veselības ministrija ir 58% kapitāla daļu turētāja) valde sastāv no viena valdes locekļa, kuram noteikta mēneša atlīdzība 1 820 euro apmērā;
* VSIA “Straupes narkoloģiskā slimnīca” (maza kapitālsabiedrība) valde sastāv no viena valdes locekļa, kuram noteikta mēneša atlīdzība 430 euro apmērā. Atlīdzība noteikta minimālās darba samaksas līmenī saistībā ar to, ka VSIA “Straupes narkoloģiskā slimnīca” no 2018.gada 1.janvāra vairs nesniedz veselības aprūpes pakalpojumus un līdz turpmāko lēmumu pieņemšanas kapitālsabiedrībai ir jānodrošina tikai īpašuma uzturēšana.

 Vēršam Jūsu uzmanību uz to, ka Kapitālsabiedrību valžu priekšsēdētāju un locekļu noteiktais mēneša atlīdzības apmērs kapitālsabiedrībām atšķiras ņemot vērā, ka katra kapitālsabiedrību grupa (iedalījumā pēc lieluma) iekļauj kapitālsabiedrības ar dažādiem darbības rādītājiem (piemēram, vidējas kapitālsabiedrības ir tādas, kuru bilances kopsumma ir robežās no 4 līdz 20 milj. euro, neto apgrozījums ir robežās no 8 līdz 40 milj. euro, vidējais darbinieku skaits no 50 līdz 250), un tas nozīmē, ka valdes atbildības līmenis grupas ietvaros ir dažāds, bet noteiktais atlīdzības apmērs netuvojas maksimāli iespējamajam apmēram.

Savukārt attiecībā par SIA “Rīgas Austrumu klīniskā universitātes slimnīca” (turpmāk – RAKUS) valdes priekšsēdētājam noteikto atlīdzību 8 000 EUR apmērā papildus paskaidrojam, ka, izlemjot jautājumu par vadītāja atalgojuma apmēru, nevar vērtēt vienu rādītāju – gala lēmums veidojas no vairāku faktoru un avotu analīzes. Arī konkrētajā gadījumā tika ņemti vērā gan tipiskie faktori – uzņēmuma lielums (ņemot vērā RAKUS vidējo darbinieku skaitu un finanšu rādītājus (bilances kopsummu un neto apgrozījumu)), pastāvošās darbības grūtības, gan arī uzņēmuma struktūra. RAKUS ir lielākā daudzprofilu ārstniecības iestāde Latvijā, kuras sastāvā ir pieci stacionāri – “Gaiļezers”, “Latvijas Infektoloģijas centrs”, “Latvijas onkoloģijas centrs”, “Biķernieki”, “Tuberkulozes un plaušu slimību centrs” un “Patoloģijas centrs”. Kā nozīmīgs faktors ir uzņēmuma darbības joma - RAKUS sniedz augsta līmeņa ārstniecības pakalpojumus, veicina un attīsta jaunu medicīnas tehnoloģiju ieviešanu, kā arī veic zinātnisko un pētniecisko darbu ārstniecības jomā un vienlaikus tā ir valsts kapitālsabiedrība ar ierobežotu finansējumu. Būtisks faktors ir arī uzņēmuma reputācijas uzlabošana.

Līdz ar to, ņemot vērā RAKUS kā valsts kapitālsabiedrības nozīmi veselības aprūpes sistēmā, šāda līmeņa uzņēmuma vadītājam jābūt personai, kura pārliecinoši spēj uzņemties līdera lomu, organizējot RAKUS darbu, nodrošinot efektīvu un kvalitatīvu pārmaiņu vadīšanu, jāpiemīt spējai pieņemt atbilstošus lēmumus sarežģītās situācijās, prognozējot katra lēmuma iespējamās sekas. RAKUS valdes priekšsēdētājam ir jābūt izcilai izpratnei attiecībā par valsts kapitālsabiedrību pārvaldību un darbību, kā arī padziļinātām zināšanām finanšu jomā. Vienlīdz svarīga ir arī kandidāta gatavība uzņemties nozīmīgu profesionālu izaicinājumu un atbilstoša atalgojuma nodrošināšana, ņemot vērā šā kandidāta pieredzi un kompetences.

Informējam, ka konkursa uz RAKUS valdes priekšsēdētāja amatu atlases procesā tika pieaicināta personāla atlases kompānija SIA “Fontes Executive Search”. Analizējot RAKUS darbību, lielumu, nākotnē veicamos uzdevumus kopsakarā ar citiem nozīmīgiem aspektiem, SIA “Fontes Executive Search” secināja, ka 8 000 EUR atalgojums ir atbilstošs, turklāt tas nodrošina konkurētspēju ar privāto sektoru. Vienlaikus jāatzīmē, ka no SIA “Fontes Executive Search” sniegtās informācijas izriet, ka 8 000 EUR nebūt nav augstākā atlīdzība, kādu saņem šāda līmeņa vadītāji.

 **2.** pašlaik VSIA “Bērnu psihoneiroloģiskā slimnīca "Ainaži"” izvērtē esošo situāciju, lai noteiktu bērnus, kuriem nav medicīnisku indikāciju ārstēties slimnīcā, tādejādi samazinot ārstējamo bērnu skaitu līdz 45, savukārt, bērni, kuriem ir nepieciešama akūta psihiatriskā palīdzība, tiek hospitalizēti stacionāros, kuros ir nodrošināta diennakts speciālistu pieejamība.

 **3**. Pārresoru koordinācijas centrs, atbilstoši Ministru Prezidenta 2018.gada 5.marta rezolūcijai Nr.90/TA-222, TA-315, ir iepazinies ar Saeimas Sociālo un darba lietu komisijas š.g.15.februāra vēstuli Nr. 142.9/9-26-12/18 un Tiesībsarga 2018.gada 5.februāra ziņojumu Nr.1-12/1 “Ziņojums par bērnu tiesību pārkāpumiem VSIA “Bērnu psihoneiroloģiskā slimnīca “Ainaži”” un, atbilstoši Saeimas Sociālo un darba lietu komisijas secinājumam par nepieciešamību sagatavot redzējumu par starpnozaru sadarbības pilnveidošanu attiecībā uz jautājumiem par bērnu psihiskās veselības aprūpi, š.g.22. martā ir sasaucis sanāksmi ar iesaistītajām institūcijām, lai pārrunātu minētos jautājumus un vienotos par turpmāko rīcību šāda redzējuma izstrādei. Par turpmāk izrietošajām darbībām un secinājumiem Pārresoru koordinācijas centrs sniegs atsevišķu informāciju Saeimas Sociālo un darba lietu komisijai.

 **4.** stacionāri psihiatriskā palīdzība bērniem tiek nodrošināta:

* VSIA “Daugavpils psihoneiroloģiskā slimnīca” nodrošina diennakts ārsta aprūpi uzņemšanas nodaļā un visiem stacionāra pacientiem. Slimnīcā strādā 37 ārsti, tai skaitā 3 bērnu psihiatri, neirologs, ginekologs, radiologs, 3 internisti, 6 ārsti - rezidenti un pārējie ārsti psihiatri;
* VSIA Slimnīcas “Ģintermuiža” bērnu nodaļā darba dienās no 8:00 līdz 16:30 strādā divi ārsti - bērnu psihiatri. Ārpus normālā darba laika bērnu psihiatrijas nodaļas pacientus pārrauga slimnīcas dežurējošais ārsts – psihiatrs;
* VSIA “Piejūras slimnīca” Psihiatriskajā klīnikā nodrošināta nepārtraukta ārsta – psihiatra (dežūrārsta) uzraudzība, ko nodrošina 5 dežūrpsihiatru slodzes, kuras aizpilda 2 pastāvīgie dežūrārsti un 7 psihiatri, kas dežūrē papildus savam ikdienas darbam slimnīcā.
* VSIA “Bērnu klīniskā universitātes slimnīca” pediatra pakalpojumi psihiatrijas profilam tiek nodrošināti visu diennakti, savukārt psihiatra pakalpojumi pieejami normālajā darba laikā, ārpus normālā darba laika un brīvdienās psihiatrs pieejams mājas dežūru režīmā.

 **5.** bērni pēc atgriešanās no stacionāra ierastajā vidē, lai nodrošinātu veiksmīgu bērna integrāciju un atveseļošanās procesu, ir ģimenes ārsta vai ārsta speciālista uzraudzībā.

 Papildus Veselības ministrija informē, ka:

* VSIA “Bērnu psihoneiroloģiskā slimnīca "Ainaži"” konstatēti konkrēti likumu un normatīvo aktu pārkāpumi, kas norādīti Veselības inspekcijas ziņojumā:
* Ārstniecības likums;
* Ministru kabineta 12.07.2016. noteikumi Nr.453 „Noteikumi par kārtību, kādā ierobežojami pacienti, un priekšmetiem, kurus aizliegts turēt psihiatriskajā ārstniecības iestādē”;
* Ministru kabineta 04.04.2006. noteikumi Nr.265 „Medicīnisko dokumentu lietvedības kārtība”;
* pārkāpti Līguma par stacionārās veselības aprūpes pakalpojumu sniegšanu un apmaksu ar Nacionālo veselības dienestu par atsevišķu darba un pieņemšanas laiku valsts apmaksāto pakalpojumu sniegšanai un maksas pakalpojumu sniegšanai.
* Veselības inspekcijas ziņojumā izteikts brīdinājums VSIA “Bērnu psihoneiroloģiskā slimnīca "Ainaži"” par tās darbības apturēšanu atbilstoši Ārstniecības likuma 75. panta pirmajai un trešajai daļai.
* no 2018.gada 5. marta par valdes locekļa pienākumu izpildītāju iecelts ārsts A. Kišuro, kurš īpaši specializējies bērnu neiroloģijā un psihiatrijā, un kurš atbilstoši VSIA “Bērnu psihoneiroloģiskā slimnīca “Ainaži”” 2018.gada 1.marta ārkārtas dalībnieku sapulcē nolemtajam, amata pienākumus pilda līdz brīdim, kamēr tiek pieņemts lēmums atbilstoši “Publiskas personas kapitāla daļu un kapitālsabiedrību pārvaldības likuma” 31.pantam.
* VSIA “Bērnu psihoneiroloģiskai slimnīcai "Ainaži”” ir nomainīts statuss Ārstniecības iestāžu reģistrā uz aprūpes slimnīcas statusu, līdz ar to nav nepieciešama diennakts ārsta uzraudzība, un pašlaik tiek izvērtēts, kādus pakalpojumus un kādā apjomā ar esošajiem personāla resursiem VSIA “Bērnu psihoneiroloģiskā slimnīca "Ainaži”” varēs nodrošināt.
* Veselības ministrija, lai uzlabotu situāciju psihiatrijas jomā, t.sk., arī bērnu psihiatrijā, strādā pie Rīcības plāna, kuru saskaņos ar Veselības ministrijas galveno speciālistu psihiatrijā un biedrību “Latvijas Psihiatru asociācija”.
* Veselības ministrija 2017.gada oktobrī ir uzsākusi īstenot ES fonda projektu “Ārstniecības un ārstniecības atbalsta personāla kvalifikācijas uzlabošana” Nr.9.2.6.0/17/I/001. Projekta mērķis ir nodrošināt ārstniecības procesā iesaistītā personāla – ārstniecības personu, ārstniecības atbalsta personāla, farmaceitiskās aprūpes speciālistu un sociālā darba speciālistu kvalifikācijas uzlabošanu garīgās veselības jomā, piem., apmācības “Speciālo prasmju attīstīšana darbā ar psihiski slimām personām”, “Fizisko aktivitāšu metožu izmantošana psihiatrijas pacientiem”, “Veselības aprūpē un sociālajā jomā iesaistītā personāla komunikācijas prasmju pilnveidošana”.
* vienreizēja kompensācija par darbu reģionos, ikmēneša kompensācija uzturēšanās izdevumu segšanai ES struktūrfondu nodarbinātības un darbaspēka mobilitātes prioritārā virziena 9.2.5. specifiskā atbalsta mērķa „Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” ietvaros.

Ministru prezidents, veselības ministra M.Kučinskis

pienākumu izpildītājs

Iesniedzējs: Veselības ministrijas valsts sekretārs A. Lapiņš

Paeglīte,67876095

liga.paeglite@vm.gov.lv

Vesperis,67082812

vladislavs.vesperis@pkc.mk.gov.lv